**HEA EESKUJU**

**ANU-LIIS PORMAN**

Toila Gümnaasium

Anu-Liis paistab teiste omavanuste seast silma oma julguse, pealehakkamise, hoolivuse ning geniaalse ideega - viia koolis läbi koolikiusamist ennetavad loengus. Noor tütarlaps leidis, et haridussüsteemis tegeletakse koolikiusamisega liiga vähe või siis liiga hilja ning selle asemel, et jätkata igapäevase kiusamise pealt vatamist otsustas Anu-Liis ise sekkuda. Ta viis oma kohalikus koolis läbi töötoa/loengu, kus rääkis oma kiusamiskogemusest esimese kooliastme õpilastele, kuna tihti saab kahjuks kiusamine alguse juba eriti varajases eas. Samuti leidis neiu, et selline noorelt-noorele kogemuse jagamine toimib palju paremini, kui mõni haridusasutuse poolt organiseeritud loeng. Anu-Liis võttis julguse kokku, pani punktid, mis vajasid rääkimist paberile ning esitas need kooli juhtkonnale. Idee sai koheselt rohelise tule ning juba peagi toimus loeng, mis kuulajatele väga peale läks. Kuna õpetajaid polnud samaaegselt ruumis, julgesid noored ka Anu-Liisilt küsimusi küsida ja temaga kiusamise teemadel arutleda ning mõndadel kuulajatel tekkis pelgalt ühest tunnist Anu-Liisiga nii suur side, et suhtlevad temaga koolis siiani. Anu-Liisi tegu on ideaalne näide sellest, kuidas saab oma halva kogemuse hoopis heaks ja õpetlikuks õppetunniks ümber keerata. Nüüd on Anu-Liis käinud ka Tallinna Lastehaiglas vabatahtlikuks, kuna tema süda valutas laste pärast, kes haiglas kurvalt norutama peavad ning ta soovis haiglasse lapsi mängimisega ja oma seltsi pakkumisega rõõmustama minna. Ta võttis ise haiglaga ühendust ning pakkus oma abikätt, mis muidugi suure rõõmuga vastu võeti. Samuti lööb ta aktiivselt kaasa ja veab eest erinevaid noortekeskuses toimuvaid tegevusi.

Anu-Liis on üks hoolivamaid noori, keda tean. Kui muidu üldjuhul inimesed kuskil viga nähes omavahel virisevad ja ei aita kuidagi probleemi parandamisele kaasa, siis Anu-Liis mõtleb koheselt sellele, kuidas tema probleemi parandamisele kaasa aidata saab. Ja oma ideedele otsib ta alati võimalusi neid teoks teha ning läbi iga Anu-Liisi heateo muutub maailm vaikselt paremaks kohaks. Anu-Liis oskab abi leida ja küsida, kui see on tarvilik ning kaasab oma tegevustesse teisi kogukonna liikmeid. Ta mõtleb mitte ainult enda, vaid ka teiste peale. Anu-Liis ei räägi teistest halvasti, vaid proovib kõiki mõista. Kõige selle kõrvalt on Anu-Liis keskendunud ka koolitööle ning peab haridust äärmiselt oluliseks.

Anu-Liisi üks parimaid omadusi on kindlasti hoolivus, ning sellega kuidas ta seda väljendab on ta eeskujuks nii oma eakaaslastele kui ka endast oluliselt vanematele inimestele. Anu-Liis on suure ja julge pealehakkamisega. Läbikukkumine teda liialt ei hirmuta, kuna nagu ta ise on öelnud, siis just läbikukkumised on ühed elu suurimad õppetunnid ning kui midagi esimese korraga välja ei tule, saab ju alati ka teist korda proovida. Anu-Liisil on lennukad ideed ja hea kujutlusvõime. Tal on alati väga head lahenduskäigud erinevatele probleemidele ja oskab asju näha erinevate nurkade alt. Samuti ei karda ta "kastist välja" mõelda.

Anu-Liis väärib hea eeskuju tiitlit, kuna ta on ideaalne näide noorest, kes kui viga näeb laita, siis läheb ja aitab!

HEA EESKUJU ESITAJA

Elisabeth Purga